S obzirom na to da je odstupanje ograničenog opsega, posebna mjera proporcionalna je cilju koji se želi postići, to jest pojednostavnjenju naplate poreza za male porezne obveznike i poreznu upravu.

Posebna mjera uvedena Provedbenom odlukom Vijeća (EU) 2018/1904 nije imala znatan utjecaj na proračun EU-a jer je Nizozemska provela izračun naknade u skladu s člankom 6. Uredbe Vijeća (EEZ, EURATOM) 1553/89. Nakon stupanja na snagu Uredbe Vijeća (EU, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost, Nizozemska od 2021. nadalje neće izvršiti izračun naknade u izvješću o vlastitim sredstvima koja proizlaze iz poreza na dodanu vrijednost. Prijedlog provedbene odluke Vijeća čiji je cilj produljenje posebne mjere iz Provedbene odluke Vijeća (EU) 2018/1904 neće imati znatan utjecaj na proračun EU-a. Ispravci i naknade u prošlosti su imali zanemariv učinak na iznos vlastitih sredstava koja se temelje na PDV-u. Stoga njihovo ukidanje neće imati znatan utjecaj na proračun.

2022/0383 (NLE)

Prijedlog

PROVEDBENE ODLUKE VIJEĆA

o izmjeni Provedbene odluke (EU) 2018/1904 o odobrenju Nizozemskoj da uvede posebnu mjeru odstupanja od članka 285. Direktive 2006/112/EZ o zajedničkom sustavu poreza na dodanu vrijednost

VIJEĆE EUROPSKE UNIJE,

uzimajući u obzir Ugovor o funkcioniranju Europske unije,

uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost, a posebno njezin članak 395. stavak 1. prvi podstavak,

uzimajući u obzir prijedlog Europske komisije,

budući da:

(1)Provedbenom Odlukom Vijeća (EU) 2018/1904 Nizozemskoj je odobrena primjena posebne mjere odstupanja od članka 285. Direktive 2006/112/EZ („posebna mjera”) kojom se od PDV-a izuzimaju porezni obveznici čiji godišnji promet ne premašuje 25 000 EUR.

(2)Provedbena odluka (EU) 2018/1904 prestat će važiti 31. prosinca 2022. Nizozemska je dopisom od 23. kolovoza 2022. zatražila odobrenje za nastavak primjene posebne mjere odobrene tom provedbenom odlukom za dodatno razdoblje do 31. prosinca 2024., to jest do datuma do kojeg države članice trebaju prenijeti Direktivu Vijeća (EU) 2020/285. Tom se direktivom utvrđuju jednostavnija pravila o PDV-u za mala poduzeća, a državama članicama omogućuje se i da izuzmu porezne obveznike čiji godišnji promet u državi članici ne prelazi prag od 85 000 EUR ili protuvrijednost tog iznosa u nacionalnoj valuti.

(3)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 25. kolovoza 2022. zahtjev Nizozemske proslijedila ostalim državama članicama, osim Španjolskoj. Komisija je dopisom od 26. kolovoza taj zahtjev proslijedila Španjolskoj. Dopisom od 29. kolovoza 2022. Komisija je obavijestila Nizozemsku da ima sve informacije potrebne za procjenu tog zahtjeva.

(4)Posebna mjera odstupanja u skladu je s Direktivom 2006/112/EZ, kako je izmijenjena Direktivom (EU) 2020/285, kojom se nastoji smanjiti teret usklađivanja s pravilima o PDV-u za mala poduzeća i izbjeći narušavanje tržišnog natjecanja na unutarnjem tržištu.

(5)Ta mjera ostaje neobvezna za porezne obveznike jer će oni i dalje moći odlučiti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ.

(6)Prema informacijama koje je dostavila Nizozemska, nastavak primjene posebne mjere imat će zanemariv utjecaj na ukupni iznos poreznog prihoda naplaćenog u fazi konačne potrošnje.

(7)Nakon stupanja na snagu Uredbe Vijeća (EU, Euratom) 2021/769 Nizozemska od financijske godine 2021. neće provoditi izračun naknade u pogledu izvješća o vlastitim sredstvima koja proizlaze iz PDV-a.

(8)S obzirom na pozitivan učinak posebne mjere na pojednostavnjenje obveza povezanih s PDV-om smanjenjem administrativnog opterećenja i troškova usklađivanja za mala poduzeća i porezna tijela te na zanemariv utjecaj na ukupni ostvareni prihod od PDV-a, primjereno je produljiti odobrenje utvrđeno u Provedbenoj odluci (EU) 2018/1904.

(9)Produljenje bi trebalo biti vremenski ograničeno kako bi se omogućila procjena djelotvornosti i primjerenosti praga. Usto, na temelju članka 3. stavka 1. Direktive (EU) 2020/285 države članice do 31. prosinca 2024. donose i objavljuju zakone i druge propise koji su potrebni za usklađivanje s člankom 1. te direktive i primjenjuju te odredbe od 1. siječnja 2025. Stoga je primjereno odobriti Nizozemskoj primjenu posebne mjere do 31. prosinca 2024.

(10)Provedbenu odluku (EU) 2018/1904 trebalo bi stoga na odgovarajući način izmijeniti,